Victoria (itsasontzia)

Victoria karraka motako itsasontzi bat izan zen, Fernando Magallaes buru zela 1519ko abuztuaren 10ean Espezieen uhartedira abiatutako lehendabiziko espedizioan erabilitako bost itsasontzietatik bat. Bidaia hartatik Sanlúcar de Barramedara itzuli zen bakarra izan zen 1522ko irailaren 6an; eta, beraz, baita munduari bira eman zion lehena ere, Juan Sebastian Elkano buru zuela.

 Historia 
 Eraikuntzari buruzko bi teoria 
Victoria naoaren eraikuntza non egin zen ez da ezaguna, eta eztabaidan dago. Bi bertsio nagusi daude gaur egun: Ondarroan egindako itsasontzia direla diotenak, eta Zarautzen egindakoa dela diotenak. Edonola ere, litekeena da euskal kostaldeko lekuren batekoa izatea.

 Ondarroako bertsioa 
1518ko irailaren 23an, Sevillan, Magallaesen espedizioa irten baino urtebete lehenago, Gradas kaleko notario-bulego batean, Pedro Arizmendik, Ondarroako bizilagun bizkaitarrak, erregea Victoria ontziaren jabe nola egin zen kontatzen zuen. Pedrok bere aita Domingo de Apalluaren izenean hitz egiten zuen, eta esaten zuen garai hartan Santa Maria izendatu zuten itsasontziak ez zuela bere borondatez entregatu, baizik eta Kontratazio Etxearen indarrez, Yndiak aurkitzeko, armada hori Fernando Magallaes komendadorea eta Ruy Falero komendadorea kapitain direla. Errege ofizialek ezarritako prezioa 800 urrezko dukat izan zen. Ontziko jabeak kexu ziren askoz gehiago kostatu zitzaielako eta, gainera, Sevillatik Londresera merkantziak eramateko eta ekartzeko konprometitutako pleita galtzen zutelako.

 Zarauzko bertsioa 
Zarautzen eraiki zela dioen bertsioaren arabera, ontzia entregatzeko akta 1515eko maiatzaren 24an sinatu zen, Zarauzko Urteta auzoko San Sebastian elizan, ontziolatik kilometro eta erdira baino gutxiagora. Sinadura horretan, Elizamendi baserriko Lope de Irure jaunak egon ziren, aipatutako elizaren ondo-ondoan kokatua, eta bertako basoetako egurra antolatzeaz arduratu zena; Santorun de Retén, Debako arotz maisua, ontzia eraiki zuena; eta Andrés Pérez de Indañeta, Zumaiako bizilaguna, hura eraikitzeko ardura eman zuena. Indañeta ezaguna zen bere ontziekin errege-armadetan zerbitzatzeagatik eta hainbat espediziotarako itsasontziak eskaintzeagatik. Zarauzko ikerlaria den Sebas Martijak dioenez, ontzia Getariako portuan utzi zioten, Santa Maria izenarekin, «Indañetaren itsasontzietan ohikoa den izena». Itsasontzia Arizia baserriaren lurretan eraiki omen zen.

 Tripulazioa, 1522an 
Hasierako berrogeita bietatik, hemezortzi gizon hauek itzuli ziren Sanlucar de Barramedara Victorian, 1522an:
IzenaPostuaJuan Sebastian Elkano (Getaria)maisuaFrancisco Albo (Axio)pilotuaMiguel RodaspilotuaJuan Akurio (Bermeo)kontramaisua hasieran, Concepción ontzian;pilotu amaieran, Victoria ontzianAntonio Lombardo (Pigafetta) (Vicenza)supernumerarioa, kronikagileaMartin Judicibus (Genova)ontziburuaHernando Bustamante (Alcántara)marinelaNicholas edo Grego (Napoli)marinelaMiguel Sánchez (Rodas)marinelaAntonio Hernández Colmenero (Huelva)marinelaFrancisco Rodrigues (Sevillako portugaldarra)marinelaJuan Rodríguez (Huelva)marinelaDiego CarmenamarinelaHans (Akisgran)artilleroaJuan Arratiakoa (Bilbo)itsasmutilaVasco Gómez Gallego el Portugués (Baiona, Galizia)marinelaJuan de Santander (Cueto, Kantabria)ontzimutilaJuan Zubileta (Barakaldo)morroia

 Desagerpena 
Victoria konpondu zuten eta beste 50 urtez nabigatu zen, 1570. urte inguruan Antilletatik Sevillaraino itzultzen ari zenean itsaso zabalean galdu zenean.

 Erreferentziak 

 Bibliografia 
 https://web.archive.org/web/20220922105520/http://arizia.eus/wp-content/uploads/2022/08/Zarauzko-Victoria-Itsasontzia85400.pdf 

 Kanpo estekak 

Kategoria:Espainiako Itsas Armadako itsasontziak
Kategoria:Zarauzko historia
Kategoria:Euskal Herrian eraikitako itsasontziak
Kategoria:Ondarroako historia
Kategoria:Esploraziontziak